ΑΝΤΕΙΑ ΦΡΑΝΤΖΗ

ΛΑΒΥΡΙΝΘΟΣ

Στη μήτρα σου Αριάδνη

ανασαίνω κρόκου λουλούδια

απ’ τον αφαλό σου δεμένη

μπρος στο λαβύρινθό μου

Ελένη, Ραάβ, Πασιφάη – αδερφές μου˙

άγνωστο κατακτητή

μπρος στο παράθυρό μου

κοντανασαίνοντας

περιμένω – κεφαλοδεμένη

κι απλώνω τα σπλάχνα μου.

Πού’ ναι ο Θησέας, ο Πάρης Αλέξανδρος

πού’ ναι ο Διόνυσος;

Εφτά ήλιοι κι εφτά φεγγάρια

πέρασαν χωρίς να φανεί

κι αν στείλω μήλο σέπεται.

Από τη συλλογή *Μεταποίηση υλικών* (1982), Το έσω χάραγμα (1975-2015), Αθήνα,

sestina, 2021, σ. 73.